L 335/42
MT
Il-Ġurnal Uffiċjali tal-Unjoni Ewropea
29.12.2022
Artikolu 4
Aċċellerazzjoni tal-proċess tal-għoti ta’ permessi għall-installazzjoni tat-tagħmir tal-enerġija solari
1.
Il-proċess tal-għoti ta’ permessi għall-installazzjoni tat-tagħmir tal-enerġija solari u l-assi tal-ħżin tal-enerġija kolokalizzati, inkluż l-installazzjonijiet solari integrati fil-bini u tagħmir tal-enerġija solari fuq il-bjut, fi strutturi artifiċjali eżistenti jew futuri, għajr fuq l-uċuħ tal-ilma artifiċjali, ma għandux jaqbeż tliet xhur, dment li l-għan primarju ta’ dawn l-istrutturi ma jkunx il-produzzjoni tal-enerġija solari.
B’deroga mill-Artikolu 4(2) tad-Direttiva 2011/92/UE, u l-Anness II, il-punti 3(a) u (b), li jinqraw waħedhom jew flimkien mal-punt 13(a) tal-Anness II għal dik id-Direttiva, tali installazzjonijiet ta’ tagħmir tal-enerġija solari għandhom jiġu eżentati mir-rekwiżit, jekk applikabbli, li jkunu soġġetti għal determinazzjoni dwar jekk il-proġett jirrikjedix valutazzjoni tal-impatt ambjentali, jew mir-rekwiżit li titwettaq valutazzjoni tal-impatt ambjentali ddedikata.
2.
L-Istati Membri jistgħu jeskludu ċerti żoni jew strutturi mid-dispożizzjonijiet tal-paragrafu 1, minħabba raġunijiet ta’ protezzjoni tal-wirt kulturali jew storiku, jew għal raġunijiet relatati ma’ interessi ta’ difiża nazzjonali jew ta’ sikurezza.
3.
Għall-proċess tal-għoti ta’ permessi rigward l-installazzjoni ta’ tagħmir tal-enerġija solari, inkluż għallawtokonsumaturi ta’ sorsi rinnovabbli, b’kapaċità ta’ 50 kW jew inqas, in-nuqqas ta’ tweġiba mill-awtoritajiet jew millentitajiet rilevanti fi żmien xahar wara l-applikazzjoni għandu jwassal biex il-permess jitqies li ngħata, dment li l-kapaċità tat-tagħmir tal-enerġija solari ma jaqbiżx il-kapaċità eżistenti tal-konnessjoni mal-grilja ta’ distribuzzjoni.
4.
Fejn l-applikazzjoni tal-livell limitu kif imsemmi fil-paragrafu 3 ta’ dan l-Artikolu twassal għal piż amministrattiv konsiderevoli jew restrizzjonijiet għat-tħaddim tal-grilja tal-elettriku, l-Istati Membri jistgħu japplikaw livell limitu aktar baxx dment li dan jibqa’ aktar minn 10,8 kW.
5.
Id-deċiżjonijiet kollha li jirriżultaw mill-proċessi tal-għoti ta’ permessi msemmija fil-paragrafu 1 ta’ dan l-Artikolu għandhom isiru pubbliċi f’konformità mal-obbligi eżistenti.
Artikolu 5
Repowering tal-impjanti tal-enerġija rinnovabbli
1.
Il-proċess tal-għoti tal-permessi għar-repowering tal-proġetti, inkluż il-permessi relatati mal-aġġornament tal-assi neċessarji għall-konnessjoni tagħhom mal-grilja fejn ir-repowering jirriżulta f’żieda fil-kapaċità, ma għandux jaqbeż sitt xhur inkluż il-valutazzjonijiet tal-impatt ambjentali fejn meħtieġ mil-leġiżlazzjoni rilevanti.
2.
Meta r-repowering ma jirriżultax f’żieda fil-kapaċità tal-impjant tal-enerġija rinnovabbli lil hinn minn 15 %, u mingħajr ma jkollha effett fuq il-ħtieġa li jiġi vvalutat kwalunkwe impatt ambjentali potenzjali skont il-paragrafu 3 ta’ dan l-Artikolu, il-konnessjonijiet tal-grilja mal-grilja tat-trażmissjoni jew tad-distribuzzjoni għandhom ikunu permessi fi żmien tliet xhur wara l-applikazzjoni lill-entità rilevanti sakemm ma jkunx hemm tħassib ġustifikat dwar is-sikurezza, jew inkompatibbiltà teknika mal-komponenti tas-sistema.
3.
Meta r-repowering ta’ impjant tal-enerġija rinnovabbli, jew l-aġġornament ta’ infrastruttura tal-grilja relatata li tkun neċessarja biex jiġu integrati s-sorsi ta’ enerġija rinnovabbli fis-sistema tal-elettriku, ikun soġġett għal determinazzjoni dwar jekk il-proġett jirrikjedix proċedura ta’ valutazzjoni tal-impatt ambjentali jew valutazzjoni tal-impatt ambjentali skont l-Artikolu 4 tad-Direttiva 2011/92/UE, tali determinazzjoni minn qabel u/jew valutazzjoni tal-impatt ambjentali għandha tkun limitata għall-impatti sinifikanti potenzjali li jirriżultaw mill-bidla jew mill-estensjoni meta mqabbla malproġett oriġinali.